(ສພຊ) ໃນຕອນບ່າຍຂອງວັນທີ 30 ຕຸລາ 2020 ທີ່ສະພາແຫ່ງຊາດ (ຫລັກ 6) ນະຄອນຫລວງວຽງຈັນ, ທ່ານ ສົມພູ ດວງສະຫວັນ ຄະນະປະຈຳສະພາແຫ່ງຊາດ, ປະທານກຳມາທິການວັດທະນາທຳ-ສັງຄົມ ກຳມະການອະນຸກຳມະການເລ ຂານຸການ ທັງເປັນໂຄສົກຂອງຄະນະກຳມະການເລືອກຕັ້ງລະດັບຊາດ ໄດ້ຈັດພິທີຖະແຫລງຂ່າວຕໍ່ສື່ມວນຊົນ ທັງພາຍໃນ ແລະ ຕ່າງປະເທດ ກ່ຽວກັບການແຕ່ງຕັ້ງຄະນະກຳມະການເລືອກຕັ້ງລະດັບຊາດ ແລະ ບັນດາອະນຸກຳມະການຂອງຄະນະກຳມະການເລືອກຕັ້ງລະດັບຊາດ ເຊິ່ງຈະຈັດຂຶ້ນໃນຕົ້ນປີ 2021 ທີ່ຈະມາເຖິງນີ້.
ທ່ານ ສົມພູ ດວງສະຫວັນ ກ່າວວ່າ: ອີງຕາມລັດຖະທຳມະນູນ ແຫ່ງ ສປປລາວ (ສະບັບປັບປຸງ ປີ 2015) ມາດຕາ 54 ແລະ ກົດໝາຍວ່າດ້ວຍສະພາແຫ່ງຊາດລາວ (ສະບັບປັບປຸງ ປີ 2015) ມາດຕາ 06 ກ່ຽວກັບອາຍຸການຂອງສະພາແຫ່ງຊາດແຕ່ລະຊຸດແມ່ນ 5 ປີ; ລັດຖະທຳມະນູນ ແຫ່ງ ສປປລາວ ມາດຕາ 108 ແລະ ມາດຕາ 109 ກ່ຽວກັບການແຕ່ງຕັ້ງຄະນະກໍາມະການເລືອກຕັ້ງລະດັບຊາດ ແລະ ອີງຕາມກົດໝາຍວ່າດ້ວຍການເລືອກຕັ້ງສະມາຊິກສະພາແຫ່ງຊາດ ແລະ ສະພາປະຊາຊົນຂັ້ນແຂວງ (ສະບັບປັບປຸງ ປີ 2015) ມາດຕາ 25 ທີ່ໄດ້ກໍານົດໃຫ້ຄະນະປະຈໍາສະພາແຫ່ງຊາດ ເປັນຜູ້ຕົກລົງແຕ່ງຕັ້ງຄະນະກໍາມະການເລືອກຕັ້ງລະດັບຊາດ ແລ້ວສະເໜີທ່ານປະທານປະເທດ ອອກລັດຖະດຳລັດປະກາດເປັນທາງການຢ່າງຊ້າເກົ້າສິບວັນກ່ອນວັນເລືອກຕັ້ງ. ຄະນະກຳມະການເລືອກຕັ້ງລະດັບຊາດ ປະກອບດ້ວຍ ປະທານ, ຮອງປະທານ ແລະ ກຳມະການ. ແຕ່ຈຳນວນຄະນະກຳມະການບໍ່ໃຫ້ເກີນສິບເຈັດຄົນ ແລະ ມາດຕາ 24 ຍັງໄດ້ກຳນົດສິດໃຫ້ຄະນະກຳມະການເລືອກຕັ້ງແຕ່ລະຂັ້ນມີສິດສ້າງຕັ້ງອະນຸກຳມະການເພື່ອເປັນກົງຈັກຊ່ວຍວຽກຂອງຕົນຢ່າງເໝາະສົມ. ຜ່ານການຈັດຕັ້ງປະຕິບັດຕາມເນື້ອໃນຂອງລັດຖະທໍາມະນູນ ແລະ ກົດໝາຍດັ່ງກ່າວ ຂໍແຈ້ງໃຫ້ບັນດາທ່ານໄດ້ຮັບຊາບ ດັ່ງນີ້:
1. ຄະນະປະຈໍາສະພາແຫ່ງຊາດ ໄດ້ມີມະຕິສະບັບ ເລກທີ 32/ຄປຈ, ລົງວັນທີ 13/5/2020 ວ່າດ້ວຍການແຕ່ງຕັ້ງຄະນະກຳມະການເລືອກຕັ້ງລະດັບຊາດ ເພື່ອດໍາເນີນການເລືອກຕັ້ງສະມາຊິກສະພາແຫ່ງຊາດ ຊຸດທີ IX ແລະ ສະພາປະຊາຊົນຂັ້ນແຂວງ ຊຸດທີ II ໂດຍແຕ່ງຕັ້ງທ່ານ ນາງ ປານີ ຢາທໍ່ຕູ້ ກໍາມະການກົມການເມືອງສູນກາງພັກ, ປະທານສະພາແຫ່ງຊາດ ເປັນປະທານຄະນະກໍາມະການເລືອກຕັ້ງລະດັບຊາດ; ມີ ທ່ານ ຈັນສີ ໂພສີຄຳ ກໍາມະການກົມການເມືອງສູນກາງພັກ, ເລຂາທິການສູນກາງພັກ, ຫົວໜ້າຄະນະຈັດຕັ້ງສູນກາງພັກ ແລະ ທ່ານ ບຸນທອງ ຈິດມະນີ ກໍາມະການກົມການເມືອງສູນກາງພັກ, ເລຂາທິການສູນກາງພັກ, ປະທານອົງການກວດກາລັດຖະບານ ເປັນຮອງປະທານຄະນະກໍາມະການເລືອກຕັ້ງລະດັບຊາດ, ພ້ອມດ້ວຍບັນດາທ່ານກຳມະການຂອງຄະນະກໍາມະການເລືອກຕັ້ງລະດັບຊາດ ເຊິ່ງມາຈາກອົງການຈັດຕັ້ງພັກ-ລັດ ແລະ ອົງການຈັດຕັ້ງມະຫາຊົນ ອີກຈຳນວນ 15 ທ່ານ.
2. ຄະນະກໍາມະການເລືອກຕັ້ງລະດັບຊາດ ໄດ້ອອກມະຕິສະບັບເລກທີ 01/ຄລຊ, ລົງວັນທີ 20 ສິງຫາ 2020 ວ່າດ້ວຍການແຕ່ງຕັ້ງ ແລະ ການເຄື່ອນໄຫວຂອງບັນດາອະນຸກຳມະການຂອງຄະນະກໍາມະການເລືອກຕັ້ງລະດັບຊາດ ເພື່ອຊ່ວຍຄະນະກຳມະການເລືອກຕັ້ງລະດັບຊາດ ກະກຽມ ແລະ ດຳເນີນວຽກງານເລືອກຕັ້ງໃຫ້ໄປຕາມຂັ້ນຕອນ, ຕາມກຳນົດເວລາ ແລະ ຄາດໝາຍທີ່ວາງໄວ້ ເຊິ່ງປະກອບມີ 05 ອະນຸກໍາມະການ ດັ່ງນີ້:
(1) ອະນຸກຳມະການເລຂານຸການ: ມີ ທ່ານ ນາງ ສີໃສ ລືເດດມູນສອນ ກໍາມະການສູນກາງພັກ, ຮອງປະທານສະພາແຫ່ງຊາດ, ກໍາມະການຄະນະກໍາມະການເລືອກຕັ້ງລະດັບຊາດ, ຜູ້ປະຈໍາການຄະນະປະຈໍາການ ຄະນະກໍາມະການເລືອກຕັ້ງລະດັບຊາດ ເປັນຫົວໜ້າອະນຸກຳມະການ ແລະ ທ່ານລັດຖະມົນຕີ, ຫົວໜ້າຫ້ອງວ່າການສຳນັກງານນາຍົກລັດຖະມົນຕີ, ກໍາມະການຄະນະກໍາມະການເລືອກຕັ້ງລະດັບຊາດ ເປັນຮອງຫົວໜ້າອະນຸກຳມະການ ພ້ອມດ້ວຍກຳມະການອີກຈຳນວນ 07 ທ່ານ ເພື່ອຊ່ວຍຄະນະກຳມະການເລືອກຕັ້ງລະດັບຊາດໃນການຄົ້ນຄວ້າສ້າງເອກະສານຕ່າງໆ, ສະຫລຸບສັງລວມການເຄື່ອນ ໄຫວຂອງຄະນະກໍາມະການເລືອກຕັ້ງລະດັບຊາດ, ເປັນໃຈກາງໃນການປະສານສົມທົບວຽກງານກັບບັນດາອະນຸກຳມະການ ຂອງຄະນະກຳມະການເລືອກຕັ້ງລະດັບຊາດ, ຄະນະກຳມະການເລືອກຕັ້ງຂັ້ນທ້ອງຖິ່ນ ແລະ ບັນດາອົງການຈັດຕັ້ງທີ່ກ່ຽວຂ້ອງ ພ້ອມທັງເຮັດໜ້າທີ່ເປັນໂຄສົກຂອງຄະນະກຳມະການເລືອກຕັ້ງລະດັບຊາດ;
(2) ອະນຸກຳມະການໂຄງປະກອບ ແລະ ບຸກຄະລາກອນ: ມີທ່ານ ຈັນສີ ໂພສີຄຳ ກໍາມະການກົມການເມືອງສູນກາງພັກ, ເລຂາທິການສູນກາງພັກ, ຫົວໜ້າຄະນະຈັດຕັ້ງສູນກາງພັກ, ຮອງປະທານຄະນະກໍາມະການເລືອກຕັ້ງລະດັບຊາດ ເປັນຫົວໜ້າອະນຸກຳມະການ; ທ່ານ ພົທ. ແສງນວນ ໄຊຍະລາດ ຄະນະເລຂາທິການສູນກາງພັກ, ຮອງປະທານສະພາແຫ່ງຊາດລາວ, ກໍາມະການຄະນະກໍາມະການເລືອກຕັ້ງລະດັບຊາດ ເປັນຮອງຫົວໜ້າອະນຸກຳມະການ ພ້ອມດ້ວຍກຳມະການອີກຈຳນວນ 9 ທ່ານ ເພື່ອຮັບຜິດຊອບປະສານສົມທົບກັບອົງການຈັດຕັ້ງພັກ-ລັດ, ແນວລາວສ້າງຊາດ, ອົງການຈັດຕັ້ງມະຫາຊົນຂັ້ນສູນກາງ ແລະ ທ້ອງຖິ່ນ ຄົ້ນຄວ້າບຸກຄະລາກອນ ແລະຄາດຄະເນອັດຕາສ່ວນຜູ້ຮັບສະໝັກເລືອກຕັ້ງ, ກະກຽມເອກະສານຕ່າງໆກ່ຽວກັບວຽກງານບຸກຄະລາກອນ ແລະ ເກັບກຳສະຖິຕິຈຳນວນພົນລະເມືອງ ແລະ ຜູ້ມີສິດເລືອກຕັ້ງໃນຂອບເຂດທົ່ວປະເທດ;
(3) ອະນຸກຳມະການໂຄສະນາ, ປຸກລະດົມຂະບວນການ: ມີທ່ານ ປອ. ບຸນທອງ ຈິດມະນີ ກໍາມະການກົມການເມືອງສູນກາງພັກ, ເລຂາທິການສູນກາງພັກ, ຮອງນາຍົກລັດຖະມົນຕີ, ປະທານອົງການກວດກາລັດຖະບານ, ຮອງປະທານຄະນະກໍາມະການເລືອກຕັ້ງລະດັບຊາດ ເປັນຫົວໜ້າອະນຸກຳມະການ ແລະ ທ່ານ ຄຳພັນ ພົມມະທັດ ກໍາມະການກົມການເມືອງສູນກາງພັກ, ເລຂາທິການສູນກາງພັກ, ຫົວໜ້າຄະນະໂຄສະນາອົບຮົມສູນກາງພັກ, ກໍາມະການຄະນະກໍາມະການເລືອກຕັ້ງລະດັບຊາດ ເປັນຮອງຫົວໜ້າອະນຸກຳມະການ ແລະ ທ່ານ ສົມພັນ ແພງຄຳມີ, ກຳມະການສູນກາງພັກ, ຮອງປະທານສະພາແຫ່ງຊາດ ເປັນຮອງຫົວໜ້າອະນຸກຳມະການ ພ້ອມດ້ວຍກຳມະການອີກຈຳນວນ 13 ທ່ານ ເພື່ອຈັດຕັ້ງເຝິກອົບຮົມ ແລະ ໂຄສະນາເຜີຍແຜ່ບັນດາເອກະສານຮັບໃຊ້ໃຫ້ແກ່ການກະກຽມ ແລະດຳເນີນການເລືອກຕັ້ງ; ສ້າງຄວາມຮັບຮູ້, ເຂົ້າໃຈ ແລະ ເປັນເອກະພາບ; ຄວາມຕື່ນຕົວສະໝັກໃຈຂອງປະຊາຊົນບັນດາເຜົ່າ ໃນການໃຊ້ສິດປະຊາທິປະໄຕຂອງຕົນເຂົ້າໃນການເລືອກຕັ້ງ ແລະ ນຳພາສື່ມວນຊົນປະເພດຕ່າງໆຢູ່ຂັ້ນສູນກາງ ແລະທ້ອງຖິ່ນ ເພື່ອໂຄສະນາການເລືອກຕັ້ງສະມາຊິກສະພາແຫ່ງຊາດ ຊຸດທີ IX ແລະສະພາປະຊາຊົນຂັ້ນແຂວງ ຊຸດທີ II;
(4) ອະນຸກຳມະການປ້ອງກັນຊາດ-ປ້ອງກັນຄວາມສະຫງົບ: ມີທ່ານ ພົອ. ຈັນສະໝອນ ຈັນຍາລາດ ກໍາມະການກົມການເມືອງສູນກາງພັກ, ລັດຖະມົນຕີກະຊວງປ້ອງກັນປະເທດ, ກໍາມະການຄະນະກໍາມະການເລືອກຕັ້ງລະດັບຊາດ ເປັນຫົວໜ້າອະນຸກຳມະການ ແລະທ່ານ ພົທ. ວິໄລ ຫຼ້າຄຳຟອງ ເລຂາທິການສູນກາງພັກ, ລັດຖະມົນຕີກະຊວງປ້ອງກັນຄວາມສະຫງົບ, ກໍາມະການຄະນະກໍາມະການເລືອກຕັ້ງລະດັບຊາດ ເປັນຮອງຫົວໜ້າອະນຸກຳມະການ ພ້ອມດ້ວຍກຳມະການອີກຈຳນວນ 07 ທ່ານ ເພື່ອຄົ້ນຄວ້າ, ວາງແຜນການປ້ອງກັນການເລືອກຕັ້ງໃຫ້ມີຄວາມສະຫງົບ, ເປັນລະບຽບຮຽບຮ້ອຍ; ແກ້ໄຂບັນຫາຫຍໍ້ທໍ້ຕ່າງໆທີ່ເປັນປັດໄຈກໍ່ຄວາມບໍ່ສະຫງົບ ແລະຄວາມບໍ່ເປັນລະບຽບຮຽບຮ້ອຍ ທີ່ຫວັງກີດຂວາງ, ທຳລາຍການເລືອກຕັ້ງຢ່າງທັນການ ແລະ ເດັດຂາດ;
(5) ອະນຸກຳມະການງົບປະມານ: ມີທ່ານ ສົມດີ ດວງດີ ກໍາມະການສູນກາງພັກ, ຮອງນາຍົກລັດຖະມົນຕີ, ລັດຖະມົນຕີກະຊວງການເງິນ, ກໍາມະການຄະນະກໍາມະການເລືອກຕັ້ງລະດັບຊາດ ເປັນຫົວໜ້າອະນຸກຳ ມະການ ແລະ ທ່ານ ບຸນປອນ ບຸດຕະນະວົງ ກໍາມະການສູນກາງພັກ, ຮອງປະທານສະພາແຫ່ງຊາດ, ກໍາມະການຄະນະກໍາມະການເລືອກຕັ້ງລະດັບຊາດ ເປັນຮອງຫົວໜ້າອະນຸກຳມະການ ພ້ອມດ້ວຍກຳມະການອີກຈຳນວນ 03 ທ່ານ ເພື່ອຄົ້ນຄວ້າຈັດສັນງົບປະມານກ່ຽວກັບການເຄື່ອນໄຫວ ໃຫ້ບັນດາອະນຸກຳມະການຂອງຄະນະກຳມະການເລືອກຕັ້ງລະດັບຊາດ ດຳເນີນງານໃຫ້ສອດຄ່ອງຕາມລະບຽບການເງິນ ບົນຫລັກການປະຢັດມັດທະຍັດ ແລະ ສົມເຫດສົມຜົນ.
ການເລືອກຕັ້ງສະມາຊິກສະພາແຫ່ງຊາດ ຊຸດທີ IX ແລະ ສະພາປະຊາຊົນຂັ້ນແຂວງ ຊຸດທີ II ເປັນເຫດການທາງການເມືອງທີ່ມີຄວາມສໍາຄັນຂອງຊາດ ເຊິ່ງອົງການຈັດຕັ້ງພັກ-ລັດ, ກໍາລັງປະກອບອາວຸດ ແລະ ປະຊາຊົນລາວບັນດາເຜົ່າມີໜ້າທີ່ປະກອບສ່ວນ ເຮັດໃຫ້ການເລືອກຕັ້ງໃນຄັ້ງນີ້ ເປັນປາງບຸນໃຫຍ່ຂອງຊາດ, ດໍາເນີນດ້ວຍບັນຍາກາດເບີກບານມ່ວນຊື່ນ, ມີປະຊາທິປະໄຕ, ຖືກຕ້ອງຕາມກົດໝາຍ, ປະຢັດມັດທະຍັດ ແລະ ສູ້ຊົນໃຫ້ບັນລຸຕາມຄາດໝາຍທີ່ວາງໄວ້. ຖືເອົາການເລືອກຕັ້ງສະມາຊິກສະພາແຫ່ງຊາດ ແລະ ສະມາຊິກສະພາປະຊາຊົນຂັ້ນແຂວງເທື່ອນີ້ ເປັນການບູລະນະລັດປະຊາທິປະໄຕ ປະຊາຊົນ ໃຫ້ມີຄວາມໜັກແໜ້ນ, ເຂັ້ມແຂງ;ເປັນການເສີມຂະຫຍາຍສິດປະຊາທິປະໄຕ, ສິດເປັນເຈົ້າ ຂອງປະຊາຊົນລາວບັນດາເຜົ່າ ເຂົ້າໃນການເລືອກເອົາຕົວແທນແຫ່ງສິດ ແລະ ຜົນປະໂຫຍດຂອງຕົນ ເຂົ້າໃນອົງການອຳນາດລັດຂັ້ນສູນກາງ ແລະທ້ອງຖິ່ນ; ສະແດງໃຫ້ເຫັນທາດແທ້ຂອງລັດ ທີ່ມາຈາກປະຊາຊົນ, ລັດຂອງປະຊາຊົນ ໂດຍປະຊາຊົນ ແລະ ເພື່ອຜົນປະໂຫຍດຂອງປະຊາຊົນຢ່າງແທ້ຈິງ. ຄະນະກຳມະການເລືອກຕັ້ງລະດັບຊາດ ຈະປະຕິບັດໜ້າທີ່ ແລະ ເຄື່ອນໄຫວວຽງານຕາມຫລັກການລວມສູນປະຊາທິປະໄຕ ເສີມຂະຫຍາຍບົດບາດນຳພາເປັນໝູ່ຄະນະ ໃນການຕົກລົງທຸກບັນຫາທີ່ສຳຄັນ, ຖືເອົາການແບ່ງງານ ແລະ ແບ່ງຄວາມຮັບຜິດຊອບໃຫ້ບຸກຄົນ ເພື່ອເສີມຂະຫຍາຍຄວາມເປັນເຈົ້າການໃນການປະຕິບັດໜ້າທີ່ວຽກງານໃຫ້ບັນລຸຕາມຄາດໝາຍ.
ສຳລັບການປະກາດວັນເລືອກຕັ້ງ, ການກຳນົດຈຳນວນຜູ້ສະໝັກຮັບເລືອກຕັ້ງ ແລະ ຈຳນວນສະມາຊິກສະພາແຫ່ງຊາດ ຊຸດທີ IX ແລະ ສະພາປະຊາຊົນຂັ້ນແຂວງ ຊຸດທີ II ແມ່ນຈະມີການຖະແຫລງຂ່າວຕື່ມ ພາຍຫລັງທີ່ຄະນະກຳມະການເລືອກຕັ້ງລະດັບຊາດ ໄດ້ກຳນົດອອກມາຢ່າງເປັນທາງການ. ສະນັ້ນ ຈຶ່ງຂໍໃຫ້ບັນດາທ່ານຮ່ວມຕິດຕາມເຫດການການເມືອງທີ່ສຳຄັນຂອງຊາດ ໃນຄັ້ງນີ້ຢ່າງໃກ້ຊິດດ້ວຍ!
ແຫຼ່ງຂ່າວທີ່ມາ: ສະພາແຫ່ງຊາດ